*Projekts*

LATVIJAS REPUBLIKAS MINISTRU KABINETS

2020. gada \_\_\_.\_\_\_\_\_\_\_                                               Noteikumi Nr.\_\_

Rīgā                                                                               (prot. Nr.\_\_  \_\_.§)

**Grozījumi Ministru kabineta 2003. gada 4.februāra noteikumos Nr.****70 “Dzelzceļa kravas pārvadājumu noteikumi”**

Izdoti saskaņā ar

[Dzelzceļa pārvadājumu likuma](http://www.likumi.lv/doc.php?id=47774)

5. panta pirmo daļu

 Izdarīt Ministru kabineta 2003. gada 4. februāra noteikumos Nr.70 “Dzelzceļa kravas pārvadājumu noteikumi” (Latvijas Vēstnesis, 2003, 21.nr.) šādus grozījumus:

1.Svītrot 1.3. apakšpunktu.

2. Svītrot 19.punktu.

3. Svītrot 33. un 34.punktu.

4.Papildināt noteikumus ar 39.1 punktu šādā redakcijā:

“39.1 Vagonu un konteineru plombēšanai var būt izmantotas citu veidu plombas. To tipus un pielietošanas kārtību nosaka pārvadātājs.”

5.Svītrot 50., 51. un 52.punktu.

6. Svītrot 4.nodaļu.

7. Izteikt 6.nodaļu šādā redakcijā:

 **“6. Kravu pārvadāšana konteineros**

**6.1. Vispārīgās prasības**

120. Kravu pārvadāšanai izmanto konteinerus, kas atbilst starptautisko nolīgumu, standartu un tehnisko reglamentu prasībām, kuri regulē to parametrus un pielaidi pārvadājumiem ar dzelzceļa transporta līdzdalību. Konteinerus pa dzelzceļu pārvadā gan piekrautus, gan tukšus.

121. Konteineru pārvadājumus uz galastacijām, kas nav atklātas kravas operācijām ar konteineriem, var veikt pēc saskaņošanas ar pārvadātāju.

122. Pārvadātājs iekrauj konteinerus vagonos un automašīnās un izkrauj tos no vagoniem un automašīnām staciju koplietošanas vietās, bet nosūtītājs vai saņēmējs – koplietošanai neparedzētās vietās.

123. Konteinerus nosūtītājs vai saņēmējs ieved un izved no koplietošanas vietām.

**6.2. Kravas iekraušana konteinerā**

124. Nosūtītājs nosaka konteinera piemērotību kravas pārvadāšanai neatkarīgi no tā, kas to piešķīris – nosūtītājs vai pārvadātājs. Ja konteineram, kuru pārvadājumam piešķīris nosūtītājs, ir bojājumi, kas neietekmē kravas saglabātību un pārvadājuma drošību, tad tāds konteiners var būt pieņemts pārvadāšanai, turklāt nosūtītājam pavadzīmes ailē “Nosūtītāja paziņojumi” jānorāda bojājumu veids un apmērs.

125. Konteineros, kurus pārvadājumam piešķīris pārvadātājs, nav pieļaujams pārvadāt smakojošas kravas un kravas, pēc kurām nepieciešama konteinera mazgāšana vai dezinfekcija.

126. Konteinerā iekrautās kravas masu un vietu skaitu nosaka nosūtītājs. Konteinerā iekrautās kravas masa un konteinera taras masa summā nedrīkst pārsniegt konteinera bruto masu, kas norādīta uz konteinera durvīm. Ja konteinera bruto masa, kas norādīta uz konteinera durvīm, atšķiras no CSC Drošības atbilstības plāksnītē norādītās, ir jāizmanto CSC Drošības atbilstības plāksnītē norādītais lielums.

127. Krava konteinerā jāizvieto un jānostiprina tā, lai nodrošinātu kravas saglabātību un pārvadājuma drošību, izslēgtu konteinera bojājumu iekraušanas, pārvadāšanas un izkraušanas laikā, konteinera durvīm brīvi jāatveras un jāaizveras.

128. Krautos konteinerus, izņemot konteinerus ar mājas iedzīves lietām, kā arī bez pavadoņa pavadības pārvadājamos tukšos refrižeratorkonteinerus plombē nosūtītājs. Uz katras konteinera konstruktīvās atveres, kurai ir ierīce plombēšanai, uzliek vienu plombu, turklāt uz konteinera durvju ailes plombu uzliek uz durvju vērtnes, kuru aizver pēdējo, slēgierīces kreisā roktura.

129. Nosūtītājs ir atbildīgs par kravas un konteinera bojājumu, kas radies nekvalitatīva iepakojuma, nepareizas kravas izvietošanas un nostiprināšanas konteinerā, kā arī citu no nosūtītāja atkarīgu iemeslu dēļ.

**6.3. Konteineru pārvadāšana**

130. Ja nosūtītājs veic konteineru iekraušanu vagonā, pārvadātājam tiek iesniegts pārvadāšanai vagonā pilns konteineru komplekts, kurā ietilpst vairāki konteineri, kas adresēti vienam saņēmējam uz vienu galastaciju, vai viens konteiners, ar nosacījumu, ka to izvietošanai pilnīgi izmantotas vagona tehniskās iespējas (pieļaujamā summārā konteineru bruto masa vai pieļaujamā atsevišķu konteineru bruto masu kombinācija vai vagona kravnesība vai vagona ietilpība).

131. Nosūtītājs noformē pavadzīmi katram tukšam vai krautam konteineram, kuru tas iesniedz pārvadāšanai.

132. Ar vienu pavadzīmi var noformēt:

132.1. kravas pārvadājumu vairākos konteineros vai tukšo konteineru pārvadājumu, kurus iekrāvis viens nosūtītājs vienā vagonā, un kurus pārvadā no vienas nosūtīšanas stacijas uz vienu galastaciju viena saņēmēja adresē, nepārkraujot un nepārliekot pārvadāšanas ceļā;

132.2. kravas pārvadājumu vairākos konteineros vai tukšo konteineru pārvadājumu, neatkarīgi no nepieciešamā vagonu skaita, kurus pārvadā no viena nosūtītāja no vienas nosūtīšanas stacijas uz vienu galastaciju viena saņēmēja adresē, ja to saskaņojuši nosūtītājs un pārvadātājs.

133. Pārvadājot refrižeratorkonteinerus platformu sakabē pavadzīmes ailē “Vagons” izdara atzīmi “Sakabe” tajās pavadzīmēs, kurās norādīts vagona numurs, bet pavadzīmes ailē “Kravas nosaukums” (laukā zem punktētās līnijas) izdara atzīmi “No uzkalna nenolaist”.

134. Pārvadājot refrižeratorkonteinerus uz atsevišķa vagona pavadzīmes ailē “Kravas nosaukums” (laukā zem punktētās līnijas) izdara atzīmi “No uzkalna nolaist uzmanīgi”.

135. Kravu, kuru nosūtītājs iekrāvis segtā tipa konteinerā, pārvadātājs pieņem pārvadāšanai no ārpuses apskatot konteinera stāvokli, pārbaudot lūku un durvju stāvokli, plombu esamību un nebojātību, kā arī zīmju uz plombām atbilstību ziņām, kas norādītas pavadzīmē. Pārvadātājs pārbauda plombas uz konteineriem, kurus nosūtītājs iekrāvis vagonos, ja konteineru izvietojums vagonā nodrošina piekļuvi tām. Pārvadātājs nepārbauda kravas vietu skaitu, masu un stāvokli konteinerā.

136. Kravu, kuru nosūtītājs iekrāvis vaļējā tipa konteinerā pavadzīmē norādot vietu skaitu, pārvadātājs pieņem, nepārbaudot kravas masu, no ārpuses apskatot tikai redzamo kravas vietu (to daļu) stāvokli un pārbaudot aizsargmarķējumu, kā arī vietu skaitu, ja tās var vizuāli saskaitīt.

137. Kravu, kuru nosūtītājs iekrāvis vaļējā tipa konteinerā pavadzīmē nenorādot vietu skaitu, pārvadātājs pieņem pārvadāšanai, nepārbaudot kravas masu, no ārpuses apskatot tikai redzamo kravas vietu (to daļu) stāvokli un pārbaudot uzlikto aizsargmarķējumu.

138. Kravu, kuru nosūtītājs iekrāvis konteinerā, pārvadātājs izsniedz, bet saņēmējs pieņem nepārbaudot kravas masu, stāvokli un vietu skaitu:

138.1. no ārpuses apskatot konteinera, lūku un durvju stāvokli, pārbaudot plombu esamību, nebojātību, plombu zīmju atbilstību ziņām, kas norādītas pavadzīmē, ja:

138.1.1. konteinerus pārvadātājs pieņēmis no nosūtītāja iekrautus platformā ar durvīm uz ārpusi;

138.1.2. konteinerus nosūtīšanas stacijā vagonā iekrāvis pārvadātājs;

138.1.3. konteinerus galastacijā no vagona izkrāvis pārvadātājs;

138.1.4. konteinerus pārvadātājs pārvadājis ar pārkraušanu citā vagonā vai ar pārlikšanu pārvadāšanas ceļā;

138.2. no ārpuses apskatot konteineru redzamo daļu stāvokli, ja konteinerus pārvadātājs pieņēmis no nosūtītāja iekrautus platformā ar durvīm uz iekšpusi vai pusvagonā, pārvadājis bez pārkraušanas vai pārlikšanas un saņēmējam tie jāizkrauj no vagona.

139. Nosūtītāja iekrauto vaļējā tipa konteinerā kravu, kuru pārvadā pavadzīmē norādot vietu skaitu, pārvadātājs izsniedz, bet saņēmējs pieņem, nepārbaudot kravas masu, no ārpuses apskatot tikai redzamo kravas vietu (to daļu) stāvokli un pārbaudot aizsargmarķējumu, kā arī vietu skaitu, ja tās var vizuāli saskaitīt.

140. Nosūtītāja iekrauto vaļējā tipa konteinerā kravu, kuru pārvadā pavadzīmē nenorādot vietu skaitu, pārvadātājs izsniedz, bet saņēmējs pieņem, nepārbaudot kravas masu, no ārpuses apskatot tikai redzamo kravas vietu (to daļu) stāvokli un pārbaudot esošo aizsargmarķējumu.

141. Konteinera izsniegšanu un pieņemšanu apliecina attiecīgi ar pārvadātāja un nosūtītāja vai saņēmēja pilnvaroto personu parakstiem dokumentā, kuru noteicis pārvadātājs.

142. Kravu no bojātā konteinera, kuru pārvadātājs piešķīris pārvadājumam, pārvadātājs pārkrauj citā konteinerā. Ja pārvadātājam nav konteinera, kas piemērots kravas pārkraušanai, vai, ja pārvadātājs nevar pārkraut kravu tās īpašību dēļ, vai, ja bojāto konteineru pārvadājumam piešķīris nosūtītājs, pārvadātājs pieprasa nosūtītāja norādījumus.

143. Ja, izsniedzot pieostas stacijā konteinerus, kurus tālāk paredzēts pārvadāt ar jūras transportu, pārvadātājam ir pienākums piedalīties konteinerā iekrautās kravas pārbaudē vai ja pārvadātāja vainas dēļ kravu nepieciešams pārkraut citā konteinerā, kravu no konteinera izkrauj un konteinerā iekrauj saņēmējs pārvadātāja klātbūtnē ostas teritorijā. Ar kravas izkraušanu un iekraušanu saistītos izdevumus sedz pārvadātājs. Pēc pārbaudes vai pārkraušanas konteineru plombē ar pārvadātāja plombām vai slēgplombām.

144. Izsniedzot mājas iedzīves lietas pārvadātājs pēc saņēmēja pieprasījuma pārbauda tās atbilstoši dokumentam, kuru noteicis pārvadātājs.

145. Saņēmējs pēc kravas izkraušanas nodrošina konteinera tīrīšanu no iekšpuses un ārpuses, ja nepieciešams, arī mazgāšanu un dezinfekciju, kā arī sedz ar to saistītos izdevumus.

146. Saņēmējs pēc kravas izkraušanas atgriež pārvadātājam konteinerus, kas pieder pārvadātājam .

147. Privātkonteineru pārvadātājs izsniedz saņēmējam kopā ar kravu. Saņēmējs rīkojas ar konteineru, kuru viņam izsniedz pārvadātājs saskaņā ar pārvadājuma līgumu, atbilstoši konteinera īpašnieka norādījumam.”

8. Svītrot 148.līdz 191.punktus.

9. Svītrot 225. un 249.punktu.

10.Svītrot 9.3.nodaļu.

11.Svītrot 1.pielikuma 3. un 4.punktu.

12.Svītrot 2.pielikumu.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova